Venstres Carl Holst bliver nu ny social- og indenrigsordfører for Venstre.

Udnævnelsen sker kort tid efter, at den tidligere forsvarsminister i starten af marts vendte tilbage til Folketinget efter tre måneders orlov.

Carl Holst kom i vælten i efteråret 2015, hvor først debatten om hans eftervedlag fra tiden i Region Syddanmark og siden debatten om, hvorvidt han havde brugt en regionsansat til at drive valgkamp, fyldte meget.

Det fik ham til at trække sig som forsvarsminister i september efter 93 dage på posten.

I oktober fik han posten som kirkeordfører for Venstre, men det varede ikke længe, for da 40 ud af 41 medlemmer af regionsrådet i Region Syddanmark i november politianmeldte ham, valgte Carl Holst at gå på orlov.

En sag som Sydøstjyllands Politi stadig efterforsker, oplyser politiet til DR Nyheder i dag.

Læs også : OVERBLIK Her er Carl Holsts uheldige sager

De nye ordførerskaber kommer efter Eva Kjer Hansens farvel som miljø- og fødevareminister.

De betyder også, at Jakob Engel-Schmidt bliver ny uddannelses- og forskningsordfører samt ligestillingsordfører. Han kom forleden tilbage til Folketinget efter rokeringerne i Venstre.

Eva Kjer Hansen får ingen ordførerskaber, og efter DR's oplysninger sker det efter eget ønske, men hun træder ind i en række udvalg.

- Jeg glæder mig også til at få Carl Holst ind på posten som ny social- og indenrigsordfører, og jeg er sikker på, at Jakob Engel-Schmidt med stor succes vil tegne Venstres linje på uddannelses- og ligestillingsområdet. Med Eva Kjer Hansen som medlem af en række helt centrale udvalg, står vi nu med en styrket folketingsgruppe, udtaler gruppeformand Søren Gade (V) i en pressemeddelelse.

Jan E. Jørgensen bliver ny EU-ordfører.